વ્યોમના મનમાં ઉઠતી લાગણીઓની લહેરોને ધરા જાણતી હતી. છેલ્લા ૨૩ વર્ષોથી પોતાની અત્યંત પાસે રહેલી લાડકી દિકરી આઇ.ટી.એન્જીનીયર ક્ષિતિજાના લગ્ન ફિનલેન્ડમાં વેલ સેટલ્ડ અર્થ સાથે કરાવી વ્યોમ-ધરાએ ક્ષિતિજાને સાસરે વળાવી હતી, અને તે વ્યોમ-ધરાને છોડી પોતાના પતિ સાથે ફિનલેન્ડ હંમેશાને માટે સ્થાયી થવા જઇ રહી હતી. વ્યોમ પોતાની દિકરી વગર એક પળ પણ રહી શકતા ન હતા અને તેના મનમાં દિકરીનાં ભવિષ્યને લઇને અનેક શંકા-કુશંકા ઉઠતી રહેતી. આ વાત પોતે પણ જાણતી હતી. માત્ર જાણતી જ ન હતી પણ પોતે પણ આ પળોને જીવી હતી. હા, માત્ર નામ અને વ્યક્તિઓ જ બદલાયા હતા. સમય થોડોક વહી ગયો હતો, પણ સંબંધ અને લાગણીઓ તો એ જ હતી. દરિયાઓ ભરાય એટલું વહાલ અને ક્યારેક આંખો છલકાતાં આંજેલું કાજળ પ્રસરાવી દેતી ભીનાશ પણ એ જ હતી.